La depresión de Calatayú y Mont Albán ye un aria topograficament baixa adintro de lo Sistema Iberico y con la mesma dirección NO-SE entre un conchunto de sierras que bi ha a lo nord-este (sierra de la Virchen, sierra de Bicort, sierra Modorra, sierra de Peco, sierra de Cucalón, sierra de Mont Albán, ecetra) y un atro que bi ha a lo sudueste (sierra de Pardos, sierra de Santa Cruz, sierra de Lidón, sierra de la Costera, sierra de Sant Chust, ecetra).

Corresponde a una antiga cuenca sedimentaria que se plenó con materials terciarios, y que dimpués de plenar-se fue afectada por procesos de tectonica distensiva (fundimiento de la fuesa de Daroca), y de captura fluvial.

Encara que bel autor s'ha referiu a la depresión de Calatayú y Mont-albán como una fuesa tectonica, no en ye estrictament porque en cualques marguins bi ha contactos estructurals como cabalgamientos, diferents a las fallas que se'n podría esperar. En Mont Albán la depresión ye estreita y ye a lo norte d'un cabalgamiento de l'arco Portalrubio-Beceit, (arco que a pesar de lo nombre que en realidat contina dica Vandellós).

En descripcions cheograficas u cheolochicas locals recibe la denominación de "depresión de Calatayú" u "fuesa de Calatayú" en la part correspondient a la provincia de Zaragoza y "depresión de Mont-albán" u "fuesa de Mont Albán" en la part correspondient a la provincia de Teruel. La part correspondient a la compleganza alta de La Uerba corresponde a la comarca natural de Campo Romanos. Lo sector d'esta depresión en la redolada de Mont Albán ye la fondada de Martín-Cabra.
Depresión de Calatayú y Mont Albán